
TEISĖJŲ TARYBA


NUTARIMAS
DĖL PATARIMO LIETUVOS RESPUBLIKOS PREZIDENTUI TEIKTI LIETUVOS RESPUBLIKOS SEIMUI 
pritarti Viktoro kažio atleidimui IŠ LIETUVOS apeliacinio TEISMO TEISĖJO PAREIGŲ

2026 m. spalio 22 d. Nr. 13P-111-(7.1.2.E)  
Vilnius

Teisėjų taryba, atsižvelgdama į Lietuvos Respublikos Prezidento 2026 m. spalio 8 d. dekretą Nr. 1K-831 „Dėl kreipimosi į Teisėjų tarybą“, susipažinusi su Kauno apygardos teismo 2025 m. balandžio 10 d. nuosprendžiu baudžiamojoje byloje Nr. 1-24-530/2025 bei Lietuvos apeliacinio teismo 2026 m. rugsėjo 14 d. nuosprendžiu baudžiamojoje byloje Nr. 1A-56-579/2026, atsižvelgusi į 2026 m. spalio 22 d. Teisėjų tarybos posėdyje Viktoro Kažio duotus paaiškinimus bei konstatavusi, kad Lietuvos apeliacinio teismo 2026 m. rugsėjo 14 d. apkaltinamasis nuosprendis baudžiamojoje byloje Nr. 1A-56-579/2026, kuriuo nuteistas Viktoras Kažys, yra įsiteisėjęs, pripažindama, kad minėtame nuosprendyje nurodyta informacija pakankama konstatuoti netinkamą Lietuvos apeliacinio teismo teisėjo Viktoro Kažio elgesį, nesuderinamą su teisėjo profesijai keliamais reikalavimais ir pažeminusį teisėjo vardą, 
nustatė:

Dėl patarimo dėl teikimo Lietuvos Respublikos Seimui pritarti Viktoro Kažio atleidimui iš Lietuvos apeliacinio teismo teisėjo pareigų įsiteisėjus jį apkaltinusiam teismo nuosprendžiui 

Kauno apygardos teismas 2025 m. balandžio 10 d. teismo nuosprendžiu baudžiamojoje byloje Nr. 1-24-530/2025 Viktorą Kažį dėl nusikalstamos veikos, numatytos Lietuvos Respublikos baudžiamojo kodekso 225 straipsnio 3 dalyje išteisino nepadarius veikos turinčios nusikaltimo ir baudžiamojo nusižengimo požymių. 
Lietuvos apeliacinis teismas 2026 m. rugsėjo 14 d. nuosprendžiu baudžiamojoje byloje Nr. 1A-56-579/2026 nusprendė panaikinti Kauno apygardos teismo 2025 m. balandžio 10 d. nuosprendžio dalį, kuria Viktoras Kažys buvo išteisintas dėl nusikalstamos veikos, numatytos Baudžiamojo kodekso 225 straipsnio 3 dalyje (R. S., D. S. ir kt. asmenų bylos nagrinėjimas), nustačius, kad nebuvo padaryta veika, turinti nusikaltimo ar baudžiamojo nusižengimo požymių ir priimti šioje dalyje naują nuosprendį: Viktorą Kažį pripažinti kaltu padarius nusikalstamą veiką, numatytą Baudžiamojo kodekso 225 straipsnio 2 dalyje, ir paskirti jam 250 MGL dydžio (12 500 Eur) baudą.
 Apkaltinamasis teismo nuosprendis įsiteisėjo 2026 m. rugsėjo 14 d. ir taip atsirado Lietuvos Respublikos Teismų įstatymo 90 straipsnio 1 dalies 6 punkte numatytas Lietuvos apeliacinio teismo teisėjo Viktoro Kažio atleidimo iš pareigų pagrindas.

Dėl patarimo dėl teikimo Lietuvos Respublikos Seimui pritarti Viktoro Kažio atleidimui iš Lietuvos apeliacinio teismo teisėjo pareigų, savo poelgiu pažeminus teisėjo vardą

[bookmark: n0d1d3e3b-920c-450d-b01a-331d47c12ee0][bookmark: pn0d1d3e3b-920c-450d-b01a-331d47c12ee0][bookmark: n5bb8be34-4430-4759-bbf3-d40993ba88ef][bookmark: pn5bb8be34-4430-4759-bbf3-d40993ba88ef]Lietuvos apeliacinio teismo 2026 m. rugsėjo 14 d. nuosprendžiu baudžiamojoje byloje Nr. 1A-56-579/2026 pripažinta, jog Viktoras Kažys, veikdamas tiesiogine tyčia, savo veiksmais padarė vieną baigtą apysunkį nusikaltimą, numatytą BK 225 straipsnio 2 dalyje – būdamas valstybės tarnautoju savo naudai tiesiogiai pažadėjo priimti 10 000 Eur kyšį už neteisėtą veikimą vykdant įgaliojimus (kad Lietuvos apeliaciniame teisme, kaip teisėjų kolegijos pirmininkas ir pranešėjas, nagrinėdamas R. S., D. S. ir kt. asmenų baudžiamąją bylą, minėtus asmenis išteisintų dėl jiems pareikštų kaltinimų).
Nusikalstamos veikos padarymas laikytinas ir grubiausiu teisėjo vardo pažeminimu. Nurodyta aplinkybė vertintina kaip sudaranti pagrindą konstatuoti, kad teisėjas  Viktoras Kažys atliko veiksmus, nesuderinamus su teisėjo profesijai keliamais reikalavimais, ir pažeidė pareigą užtikrinti savo veiklos nepriklausomumą, nešališkumą, sąžiningumą, skaidrumą bei profesinį padorumą. 
Tokiu savo elgesiu teisėjas Viktoras Kažys pažeidė Teisėjų etikos kodekso 7 straipsnio 1 punkte įtvirtintą pagarbos ir lojalumo valstybei principą, 8 straipsnio 2 ir 4 punktuose įtvirtintą teisingumo ir nešališkumo principą, 9 straipsnio 1, 2 ir 5 punktuose įtvirtintą nepriklausomumo principą, 11 straipsnio 2 punkte įtvirtintą skaidrumo ir viešumo principą, 12 straipsnio 2 ir 4 punktuose įtvirtintą sąžiningumo ir nesavanaudiškumo principą, 13 straipsnio 1 ir 7 punktuose įtvirtintą padorumo principą bei 14 straipsnio 2 punkte įtvirtintą pavyzdingumo principą.
Atsižvelgiant į šio pažeidimo pobūdį ir sunkumą, toks teisėjo elgesys vertintinas kaip neatitinkantis Teisėjų etikos kodekso reikalavimų, pažeminęs teisėjo vardą ir pakenkęs teismo bei visos teismų sistemos autoritetui, atitinkantis Lietuvos Respublikos teismų įstatymo 90 straipsnio 1 dalies 5  punkte numatytą teisėjo atleidimo iš pareigų pagrindą. 
Teisėjų taryba, vadovaudamasi Lietuvos Respublikos teismų įstatymo 90 straipsnio 1 dalies 5  ir 6 punktais ir 7 dalimi, 120 straipsnio 3 punktu, Lietuvos Respublikos Konstitucinio Teismo 2006 m. gegužės 9 d., 2006 m. lapkričio 27 d. ir 2007 m. sausio 16 d. nutarimuose pateiktais išaiškinimais, 

nutaria:
Patarti Lietuvos Respublikos Prezidentui teikti Lietuvos Respublikos Seimui pritarti Viktoro Kažio atleidimui iš Lietuvos apeliacinio teismo teisėjo pareigų, savo poelgiu pažeminus teisėjo vardą ir įsiteisėjus jį apkaltinusiam teismo nuosprendžiui.

